DA Den Europæiske Unions Tidende C 147/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 147/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»CITRON DE MENTON«

EU-nr.: FR-PGI-0005-01299 — 5.1.2015

BGB ( X ) BOB ( )

1. Betegnelse

»Citron de Menton«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1. 6: Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Citron de Menton er betegnelsen for den friske hele frugt af arten Citrus limon og sorterne Adamo, Cerza, Eureka og Santa Teresa samt den sort, der lokalt kaldes Menton.

Den plukkes ved håndkraft. Citronen undergår ingen kemisk behandling efter høst og påsmøres ingen former for voks.

Citronen er kendetegnet ved følgende:

— skallens farve, som opnås, når citronen hænger på træet. Den er lysegul til grøngul for de tidlige citroner og intens og klar lysegul ved optimal modning. Når nattefrosten sætter ind, får citronen en klar, næsten fluorescerende gul farve

— den finkornede skal, som sidder godt fast på frugtkødet

— en diameter på mindst 53 mm og maksimalt 90 mm (målt i frugtens tværsnit)

— kraftige aromastoffer, der dufter af frisk citronnelle

— et minimumsindhold af saft i forhold til frugtens samlede vægt på 25 % (filtreret saft)

— en meget parfumeret og syrlig saft uden bitterhed med et forhold mellem sukkerindhold (udtrykt i tørstof »E«) og syrlighed (udtrykt i citronsyre »A«) på mellem 1,2 og 2,2

— klassificeringen »Ekstra« eller »I« i overensstemmelse med gældende lovgivning.

Der kan indføres nye sorter på den betingelse, at disse overholder ovennævnte kriterier, og såfremt de optræder på den franske sortsliste, er udvalgt af det franske institut for landbrugsforskning og testet i ti år i det geografiske område. Efter hver ajourføring fremsendes sortslisten til producenterne, kontrolorganet og de kompetente kontrolmyndigheder.

Citron de Menton forhandles med et eller to blade på stilken for mindst 30 % af frugternes vedkommende. Bladene er lysegrønne, store og lanseformede og har en let takket rand.

Citronerne sælges som sorterede partier, i løs vægt eller i bakker på under 2 kg.

Når de sælges i løs vægt, er Citron de Menton sorteret efter det princip, at den maksimale forskel ikke må være større end intervallet ved gruppering af tre på hinanden følgende størrelsesklasser i størrelsesskalaen.

Når Citron de Menton sælges i bakker, er der udelukkende tale om frugter, der er klassificeret som »Ekstra«, og som har samme størrelseskode.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Dyrkning og høst af Citron de Menton finder sted i det afgrænsede geografiske område.

3.5. Særlige regler vedrørende udskæring, rivning eller emballering osv.

Citron de Menton pakkes:

— i kasser på under 8 kg

— i kasser på under 15 kg for frugt, der udelukkende er beregnet til forarbejdning

— i bakker på under 2 kg.

3.6. Specifikke mærkningsregler

Mærkningen bærer betegnelsen »Citron de Menton« skrevet med letlæselige bogstaver.

4. Præcis afgrænsning af det geografiske område

Det geografiske område omfatter følgende kommuner i departementet Alpes-Maritimes:

Castellar, Gorbio, Roquebrune-Cap-Martin, Sainte-Agnès og Menton.

5. Tilknytning til det geografiske område

Det geografiske områdes egenart

Det geografiske område for Citron de Menton er kendetegnet ved følgende:

Naturbestemte faktorer

Det geografiske område for Citron de Menton er det nordligste område i verden, hvor der dyrkes citroner. Området ligger mellem havet (7 km i fugleflugtslinje fra Middelhavet) og bjergene (med adskillige bjergtoppe på over 1 000 meter). Fra disse bjerge strækker bakkerne sig fra nordøst mod sydvest og ender pludseligt ved havet ved grænsebroen Saint-Louis og i Cap-Martin.

Det geografiske område for Citron de Menton er påvirket af et mikroklima, der er karakteriseret ved:

— begrænsende temperaturudsving med en mild vinter (gennemsnitligt 10 °C) med undtagelse af en kort periode mellem slutningen af januar og starten af februar; et behageligt forår og efterår (gennemsnitligt 16 °C) omend med nedbør (gennemsnitligt 70 mm om måneden) og en sommer, der er varm uden at være bagende hed (gennemsnitligt 23-27 °C)

— mange solskinstimer (2 800 timer om året), som hjælper med at bevare de milde temperaturer om vinteren

— dis, som begrænser den stærke sol om sommeren

— moderate vinde: de omkringliggende bjerge beskytter området mod havbrisen og fralandsvindene

— en luftfugtighed om sommeren på omkring 75 %, hvilket er tæt på tropiske forhold.

Jorden i det geografiske område for Citron de Menton er kendetegnet ved sandstensklipper kendt som »grès de Menton« (Menton-sandsten). Dens tekstur er leret og sandet, hvilket gør, at den er ventileret, og den har en relativt høj pH-værdi på 8.

Vandløbsnettet i det geografiske område for Citron de Menton er tæt med talrige vandløb, hvilket vidner om tilstedeværelsen af rigeligt grundvand.

Menneskelige faktorer

De første citrusfrugter dukkede op i Menton i 1341. Det var dog først i det 17. og 18. århundrede, at dyrkningen af citrusfrugter for alvor begyndte i Menton, hvilket de første lovtekster, som regulerer dyrkning af og handel med citroner, vidner om. Glansperioden for dyrkning af og handel med Citron de Menton varede i næsten hundrede år fra midten af det 18. århundrede til midten af det 19. århundrede I den periode var dyrkning af citrusfrugter den vigtigste økonomiske aktivitet i Menton. I 1956 var citrusfrugtsygdommen mal secco, som skyldes sæksporesvampen Phoma tracheiphila Petri, årsag til, at citrontræerne blev ødelagt. Det faldt sammen med udvandringen fra landet og den deraf følgende nedgang i dyrkningen. Siden 1992 har de lokale citrusfrugtavlere ydet en aktiv indsats for at relancere dyrkningen ved hjælp af den finansielle støtte, der bliver ydet til citrusfrugtavlerne og til bevarelsen af landbrugsjordene. Mellem 2004 og 2012 blev der plantet 3 000 træer, hvormed det samlede antal citrontræer nåede 5 000 i 2012.

Historisk set har citrusfrugtavlerne i Menton først og fremmest dyrket en lokal sort, som kaldes »Menton«. Efter de ødelæggelser, som svampesygdommen medførte i 1956, har citrusfrugtavlerne fremavlet nye citronsorter, som er tilpasset de lokale pedoklimatiske forhold.

Citrusfrugtavlerne dyrker Citron de Menton på dertil indrettede terrasser, der på den lokale dialekt kaldes »restanques«. Dette muliggør en optimal udnyttelse af antallet af solskinstimer.

Citron de Menton dyrkes på parceller, der kunstvandes, og som ligger maksimalt 390 meter over havets overflade og maksimalt 7 km fra havet i fugleflugtslinje.

Mindst én gang årligt, i perioden mellem februar og september, foretager producenterne en beskæring af træerne, ligesom de regelmæssigt fjerner snylteskuddene (sidegrene, som giver meget lidt eller ingen frugt, og som leder saften væk fra de frugtbærende grene).

Plukningen finder sted hele året i takt med frugternes modning, eftersom disse ikke modnes samtidigt på træet. Citronerne høstes ved håndkraft i flere etaper for at vælge de modne citroner. Den i handlen efterspurgte farve opnås, mens frugten hænger på træet. Citronerne høstes varsomt; frugterne plukkes enkeltvis og lægges i kasser med maksimalt 20 kg i hver. Brug af poser er forbudt pga. risikoen for overophedning.

I Menton er der tradition for at plukke frugterne sammen med bladene på stilken. Det sker dels for at kunne genkende produktet, dels er det en garanti for dets friskhed. For at undgå, at frugtens skal beskadiges, skæres stilken på de citroner, der høstes uden blade, af ved blomsterbægeret.

5.1. Produktets egenart

Citron de Menton er kendetegnet ved:

— sin farve, som den opnår naturligt på træet. Farven er lysegul til grøngul for de tidlige citroner, intens og klar lysegul ved optimal modning og en klar, næsten fluorescerende gul farve, når nattefrosten sætter ind

— sin finkornede skal, som sidder godt fast på frugtkødet

— den intense duft af frisk citronelle, som primært kommer til udtryk, når citronen »masseres«

— saftens intense og syrlige smag, der ikke er bitter.

5.2. Årsagssammenhængen mellem det geografiske område og produktets særlige egenskaber, omdømme eller andre kendetegn

Årsagssammenhængen mellem dalområdet i Menton og Citron de Menton er baseret på produktets særlige kvalitet og omdømme.

Det geografiske områdes særlige beliggenhed mellem havet og bjergene giver Menton-området et specielt klima, som forklarer kendetegnene ved Citron de Menton:

— Bjergene mod nord beskytter citrontræerne mod de skader, de kunne påføres af vindene fra vest, nord og nordøst i den periode, hvor træerne sætter frugt.

— Havbrisen gavner citrontræerne, fordi de bliver gennemluftet.

— Bjergsiderne i Menton-området, som består af sandsten, har i århundreder været et godt sted at plante citrustræer på de dertil indrettede terrasser. Disse ligger op til 390 meter over havets overflade (hvis de ligger højere, er klimaet ugunstigt), hvilket fremmer produktionen (jorden er ventileret), begrænser risikoen for frost og garanterer, at frugten modnes (der afgives varme).

— Den særlige luftfugtighed i Menton-dalområdet, som ligner luftfugtigheden i et tropeklima, er gunstig for dyrkning af citroner.

— Det milde klima, som påvirkes af havet (parcellerne ligger højst 7 km fra havet i fugleflugtslinje), er sammen med disen, som begrænser den stærke sol om sommeren, med til at begrænse mængden af sukker i citronerne, hvilket fremmer den syrlige, men ikke bitre smag ved Citron de Menton.

— De begrænsede temperaturudsving mellem dag og nat er den primære årsag til, at Citron de Menton har så stabil en farve.

— Den relative kulde i Menton-området fra midten af januar til midten af februar giver citroner, der har en smuk farve og en syrlig smag, og som er velegnede til opbevaring.

— Det faktum, at området ikke er alt for fugtigt, at det kun regner i korte perioder om foråret og om efteråret, og at der ikke dyrkes hovedafgrøder, er sammen med de små plantager og de anvendte dyrkningsmetoder (især beskæringen) med til at give området en særlig lokal biodiversitet, som begrænser udviklingen af parasitter. Det bevirker, at afgrøderne er af en meget høj sundhedsmæssig kvalitet, og at der kun meget sjældent er brug for plantebeskyttelsesmidler.

— Frugtens særlige sundhedsmæssige kvalitet og dens egnethed til opbevaring forklarer ligeledes, hvorfor der efter høst ikke er behov for at behandle citronerne med svampedræbende midler eller for at indsmøre dem i voks.

Beskæringspraksissen giver frugt af en god størrelse og med en god saftighed. Muligheden for kunstvanding og høstmetoderne (høst ved håndkraft i flere etaper og med stor forsigtighed) betyder ligeledes, at der opnås frugter af en fortrinlig kvalitet, både rent visuelt (skallen er uskadt og næsten uden fejl) og smagsmæssigt (citronerne modnes på træet, hvilket har betydning for deres minimumsindhold af saft og forholdet mellem sukker og syre (E/A), frugterne er ubehandlede).

Takket være Citron de Mentons særlige egenskaber, er citronen blevet berømt både i og uden for Frankrig. Et helt værk er tilegnet citronen, nemlig »Le Citron de Menton«, udgivet på forlaget ROM i december 2005.

Citron de Menton er pga. kvaliteten og smagen af skallen såvel som saften meget værdsat af de store franske køkkenchefer som eksempelvis Alain Ducasse (restaurant »Louis XV« i Monaco), Paul Bocuse (restaurant »Les frères Troisgros«) og Joël Robuchon. Sidstnævnte beskriver frugten som havende »en enestående duft, en delikat syrlig smag og en meget parfumeret skal«.

De særlige egenskaber ved Citron de Menton forklarer, hvorfor den i så høj grad anvendes i fremstillingen af en lang række produkter: bagværk, citronlikør, marmelade, som smagstilsætning i olivenolie m.m.

Den årlige citronfestival i Menton har siden 1934 tiltrukket tusindvis af tilskuere (200 000 besøgende i 2011) fra både ind- og udland. Festivallen er den tredjemest populære begivenhed i Alpes-Maritimes. Vogne pyntet med citroner og appelsiner kører igennem Menton by, og haverne er pyntet med dekorationer bestående af blomster og citrusfrugter.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (2))

https://info.agriculture.gouv.fr/gedei/site/bo-agri/document_administratif-735ca22e-cd8a-4112-9dfc-61ffde2e063c/telechargement

(1) EUT L 343 af 14.12.2012, s. 1.

(2) Se fodnote 1.